Source: https://www.oamk.fi/opinto-opas/opiskelu-oamkissa/opiskeluoikeus
Timestamp: 2019-08-25 07:42:14+00:00

Document:
Opiskeluoikeus :: Oulun ammattikorkeakoulu :: Opinto-opas
Opiskelija ilmoittautuu Oamkiin lukuvuosittain. Opintojen suorittaminen on mahdollista läsnä olevana opiskelijana. Opiskeluoikeusaika määräytyy tutkinnon laajuuden mukaan.
Opiskelija ilmoittautuu ammattikorkeakouluun vuosittain. Ilmoittautuminen tehdään koko lukuvuodeksi (1.8.–31.7.).
Opintonsa aloittava opiskelija ilmoittautuu hyväksymiskirjeessä annettavien ohjeiden mukaisesti.
Jatkava opiskelija ilmoittautuu 15.4. ja 31.5. välisenä aikana Pepissä (Opinnot -> Lukuvuosi-ilmoittautuminen). Mikäli opiskelijan ei ole mahdollista ilmoittautua sähköisesti, ilmoittautuminen tehdään Jatkavan opiskelijan ilmoittautuminen -lomakkeella. Mainittuna aikana opiskelija voi tarvittaessa muuttaa läsnä-/poissaolotietoaan.
Jos haluat muuttaa ilmoittautumistietoa lukuvuoden aikana, käytä Läsnä- ja poissaolonmuutoshakemusta. Katso palautuspäivämäärä hakemuksesta.
Tutkintojen tavoitteelliset suorittamisajat
Ammattikorkeakoulututkinto Ylempi ammattikorkeakoulututkinto
210 opintopistettä 3,5 vuotta
240 opintopistettä 4,0 vuotta
270 opintopistettä 4,5 vuotta 60 opintopistettä 1,0 vuotta
90 opintopistettä 1,5 vuotta
Opiskelijalla on oikeus suorittaa opinnot yhtä vuotta niiden tavoitteellista suorittamisaikaa pidemmässä ajassa. Opiskeluoikeusaika voi määräytyä myös henkilökohtaisen opintosuunnitelman (HOPS) mukaan.
Keväällä 2015 tai sen jälkeen opiskelijaksi hyväksytty voi ilmoittautua poissaolevaksi kahden lukukauden ajaksi. Ensimmäisen lukuvuoden poissaolo on mahdollista vain asevelvollisuuden, siviilipalveluksen, naisten vapaaehtoisen asepalveluksen, äitiys-, isyys- tai vanhempainvapaan, sairauden tai vamman vuoksi. Jos poissaolon syynä ensimmäisenä lukuvuonna on ollut sairaus tai vamma, poissaolo kuluttaa kahden lukukauden poissaolo-oikeutta. Poissaolo asevelvollisuuden, siviilipalveluksen, naisten vapaaehtoisen asepalvelun, äitiys-, isyys- tai vanhempainvapaan vuoksi on mahdollista missä tahansa vaiheessa opintoja, eikä se kuluta opiskeluoikeusaikaa.
Ennen kevättä 2015 opiskelijaksi hyväksytty voi ilmoittautua poissaolevaksi yhteensä kahden lukuvuoden ajaksi.
Opiskelijalle voidaan myöntää hakemuksesta lisäaikaa opintojen loppuun saattamiseksi.
Opiskelija, joka ei ole suorittanut opintojaan yhtä vuotta niiden tavoitteellista suorittamisaikaa pidemmässä ajassa, lisäajassa tai hänelle ei ole myönnetty lisäaikaa, menettää opiskeluoikeuden. Näissä tilanteissa opiskelija kirjataan eronneeksi ja hänelle toimitetaan erotodistus.
Opiskelija voi hakea rehtorilta kirjallisesti oikaisua opiskeluoikeuden menettämistä koskevaan päätökseen 14 päivän kuluessa päätöksen tiedoksisaannista.
Jos opiskelija haluaa myöhemmin jatkaa opintojaan, hän hakee erillistä opiskeluoikeutta tai osallistuu yhteishakuun.
Opiskelija hakee lisäaikaa opintojen loppuun saattamiseksi ennen opiskeluoikeuden päättymistä esimerkiksi 240 opintopisteen laajuisessa tutkinto-ohjelmassa ennen viidennen lukuvuoden päättymistä.
Lisäaikaa haetaan keväällä viikosta 18 ja syksyllä viikosta 46 alkaen opiskeluoikeuden päättymiseen mennessä.
Ammattikorkeakoulututkintoon johtavassa koulutuksessa lisäajan myöntämisen edellytyksenä on, että tutkinnosta puuttuu enintään 60 opintopistettä. Erittäin painavasta syystä tutkinnosta voi puuttua enemmän kuin 60 opintopistettä.
Opiskeluoikeuden jatkamista voidaan harkita, jos opintojen viivästyminen on aiheutunut
omasta tai läheisen sairaudesta
oppimisvaikeudesta
vastuullisesta tehtävästä yhteiskunnallisessa osallistumisessa
oleskeluluvan saamisen viivästymisestä ensimmäisenä lukuvuonna
kansainväliseen opiskelija- tai harjoitteluvaihtoon osallistumisen ajankohdan haasteellisuudesta Oamkin opintoihin
systemaattisesta huippu-urheiluun valmentautumisesta
vaikeasta elämäntilanteesta tai
muusta perustellusta syystä.
Opiskeluoikeuden jatkamista arvioitaessa huomioidaan viimeisimmän lukuvuoden opintopistekertymä, sujuvasti edenneiden opiskelulukukausien määrä ja ohjauspalveluiden käyttö opintojen etenemisen tukena.
Keväällä 2015 tai sen jälkeen opiskelijaksi hyväksytyillä opiskelijoilla huomioidaan myös opintojen viivästyminen osa-aikaisen opiskelun vuoksi asevelvollisuuden, siviilipalveluksen, naisten vapaaehtoisen asepalveluksen, äitiys-, isyys- tai vanhempainvapaan aikana. Tällöin opiskelija on ollut läsnä oleva, eikä ole käyttänyt poissaolo-oikeuttaan.
Lisäajan hakemuksessa opiskelija esittää tavoitteellisen ja toteuttamiskelpoisen suunnitelman (HOPS) opintojen loppuun saattamiseksi. Opiskelija keskustelee HOPSista tutkintovastaavan tai kampus-opon kanssa. Opiskelija ja ohjaava henkilö hyväksyvät HOPSin.
Opiskelijapalvelut tiedottaa opiskelijalle lisäajan päätöksen opiskelijasähköpostiin.
Tutkintoon johtavassa koulutuksessa lisäaikaa myönnetään enintään vuodeksi. Lisäaikaa saaneelle opiskelijalle määritellään ohjaustaho ja aikataulu opintojen edistymisen seurannalle. Lisäajalla opiskelevan ei ole mahdollista ilmoittautua poissa olevaksi.
Mikäli opiskelija ei ilmoittaudu määräaikaan mennessä, hän menettää opiskeluoikeutensa. Opinto- ja kansainvälisten asioiden johtaja voi palauttaa opiskeluoikeuden hakemuksesta. Opiskeluoikeus voidaan palauttaa aikaisintaan hakemuskuukauden alusta. Ilmoittautumattoman opiskeluoikeushakemuksen käsittelystä peritään 50 euron maksu (Valtioneuvoston asetus 1461/2015 § 3). Hakemus palautetaan opiskelijapalveluihin. Hakemuksia ei käsitellä heinäkuussa.
Oamkista eroaminen
Mikäli harkitset eroa Oamkista, keskustele asiasta opettajatuutorin, opinto-ohjaajan tai tutkintovastaavan kanssa.
Eroaminen vaikuttaa opintotukeesi myöhemmin. Jos keskeytät korkeakouluopinnot valmistumatta ja aloitat uudet korkeakouluopinnot, aikaisemmin käyttämäsi tukikuukaudet vähennetään uuden tutkinnon enimmäistukiajasta. Lisätietoa opintotuesta
Täytä eroilmoitus, allekirjoita ja palauta se opiskelijapalveluihin. Opiskelija katsotaan eronneeksi siitä päivästä lähtien, kun hän on jättänyt päivätyn ja allekirjoitetun eroilmoituksen opiskelijapalveluihin. Opiskelija saa erotodistuksen opiskelijapalvelupäällikön vahvistettua eroilmoituksen. Eron jälkeen opintojen jatkaminen edellyttää osallistumista ja hyväksytyksi tulemista uudessa opiskelijavalinnassa.
Vuonna 2015 voimaan tulleen säädöksen (L 257/2015) mukaan korkeakoulujen on varattava yhteishaussa osa opiskelupaikoista uusille opiskelijoille. Niin sanottujen uusien opiskelijoiden kiintiöön kuuluvat ne, jotka eivät ole aikaisemmin suorittaneet Suomen koulutusjärjestelmän mukaista korkeakoulututkintoa tai eivät ole vastaanottaneet korkeakoulututkintoon johtavaa opiskelupaikkaa kevään 2014 yhteishaussa tai sitä aiemmin. Syksyn 2014 yhteishaussa tai sen jälkeen opiskelupaikan vastaanottaneet eivät enää kuulu uusien opiskelijoiden kiintiöön mahdollisissa myöhemmissä yhteishauissa. Lisätietoa opiskelijavalinnasta saat Oamkin hakijapalveluista.
Opiskelijan käyttäjätunnus students.oamk.fi-palvelimelle poistetaan käytöstä kahden kuukauden kuluttua eroamisesta. Tämän jälkeen Oamkin opiskelijan sähköpostiosoitetta tai kotihakemistoa (esimerkiksi mahdolliset kotisivut) ei voi enää käyttää. Käyttöoikeudet students.oamk.fi-palvelimen kautta toisten ammattikorkeakoulujen ja muihin Oulun ammattikorkeakoulun ulkopuolisiin palveluihin poistuvat viikon kuluttua eroamisesta. Tällaisia palveluja ovat esimerkiksi Oulun ammattikorkeakoulun kirjaston elektroniset palvelut ja niiden etäkäyttö (proxy). Opiskelijan tulee tallentaa tärkeät tiedostot ja sähköpostit itselleen ennen edellä mainittuja määräaikoja.
Eron seurauksena opiskelija menettää opiskelijakunnan jäsenkelpoisuuden ja -edut.
Opiskeluun soveltuvuus
Niin kutsutun soralainsäädännön periaatteena on turvallisen ja tervehenkisen opiskeluympäristön vaaliminen. Oamkissa on soralainsäädännön soveltamisohje. Ennen mahdollisia päätöksiä hakijaa, opiskelijaa ja muita tarvittavia osapuolia kuullaan asiassa.
Meillä on lain mukaan oikeus määrätä opiskelija huumausainetestiin, jos epäilemme hänen olevan huumausaineiden vaikutuksen alaisena käytännön tehtävissä tai harjoittelussa sekä jos hänellä on huumeriippuvuus.
Ammattikorkeakoululaki 932/2014 § 36
Kaikilla opiskelijoillamme on oikeus turvalliseen opiskeluympäristöön. Voimme antaa opiskelijalle kirjallisen varoituksen tai erottaa määräaikaisesti opetusta häiritsevästä, väkivaltaisesta tai uhkaavasta käytöksestä tai jos hän toimii vilpillisesti, rikkoo ammattikorkeakoulun järjestystä tai kieltäytyy huumausainetestistä.
Ammattikorkeakoululaki 932/2014 § 31 ja 38
Opetusta häiritsevä, väkivaltaisesti tai uhkaavasti käyttäytyvä tai toisen henkeä tai terveyttä vaarantava opiskelija voidaan määrätä poistumaan tilasta, jossa opetusta annetaan, taikka ammattikorkeakoulun järjestämästä tilaisuudesta. Opiskelijan osallistuminen opetukseen voidaan evätä enintään kolmen työpäivän ajaksi, jos on olemassa vaara, että toisen opiskelijan tai ammattikorkeakoulussa tai muussa opetustilassa työskentelevän turvallisuus kärsii opiskelijan väkivaltaisen tai uhkaavan käyttäytymisen vuoksi taikka opetus tai siihen liittyvä toiminta vaikeutuu kohtuuttomasti opiskelijan häiritsevän käyttäytymisen vuoksi. (Ammattikorkeakoululaki 932/2014 § 38.)
Sosiaali- ja terveysalan ammattikorkeakoulututkinnot sekä ammatilliset opettajankoulutusopinnot mukaan lukien kulttuurialan tutkinnot, joihin ne sisältyvät
Edellytämme hakijoilta ja opiskelijoilta hyvää terveydentilaa.
Kysymme hakijalta hakuvaiheessa mahdollisista terveydellisistä ongelmista, jotka voivat olla esteenä opinnoissa ja myöhemmin työelämässä. Sosiaali- ja terveysalan terveydelliset vaatimukset perustuvat soralainsäädäntöön.
Ammattikorkeakoululaki 932/2014 § 26
Hakijan terveydentilaan tai toimintakykyyn liittyvä seikka ei saa olla esteenä opiskelijaksi ottamiselle. Opiskelijaksi ei kuitenkaan voida ottaa sitä, joka ei ole terveydentilaltaan tai toimintakyvyltään kykenevä opintoihin liittyviin käytännön tehtäviin tai harjoitteluun, jos 33 §:ssä tarkoitettuihin opintoihin liittyvät turvallisuusvaatimukset sitä edellyttävät ja jos estettä ei voida kohtuullisin toimin poistaa. (Ammattikorkeakoululaki 932/2014 § 26.)
Soralainsäädännön mukaan ammattikorkeakouluilla on oikeus perua opiskelijan opiskeluoikeus, jos opiskelija on ammattikorkeakouluun hakiessaan jättänyt tietoisesti kertomatta oleellisen opintoja ja työllistymistä haittaavan terveydellisen esteen, jonka vuoksi hän ei olisi alun perinkään voinut tulla valituksi koulutukseen.
Ammattikorkeakoululaki 932/2014 § 33
[...]ammattikorkeakoulu voi peruuttaa opiskeluoikeuden, jos […] on ilmeistä, että opiskelija ei terveydentilaltaan eikä toimintakyvyltään täytä 26 §:n 1 momentin mukaisia opiskelijaksi ottamisen edellytyksiä (Ammattikorkeakoululaki 932/2014 § 33).
Aiemman opiskelupaikan peruuttaminen
Kysymme hakijoilta mahdollisen aiemman opiskelupaikan peruuttamisesta. Voimme perua opiskelijan opiskeluoikeuden aikaisemman opiskeluoikeuden peruuttamispäätöksen perusteella, jos sitä on tiedusteltu opiskelijavalinnassa.
Ammattikorkeakoululaki 932/2014 § 26 ja 33
[...]ammattikorkeakoulu voi peruuttaa opiskeluoikeuden, jos [...] opiskelija on hakuvaiheessa salannut sellaisen 26 §:n 2 momentissa tarkoitetun tiedon opiskeluoikeuden peruuttamista koskevasta päätöksestä, joka olisi voinut estää hänen valintansa opiskelijaksi (Ammattikorkeakoululaki 932/2014 § 33).
Terveyden ja turvallisuuden vaarantaminen
Voimme perua opiskelijan opiskeluoikeuden, jos hän vaarantaa toistuvasti tai vakavasti opinnoissaan toisen henkilön terveyttä tai turvallisuutta.
[…] ammattikorkeakoulu voi peruuttaa opiskeluoikeuden, jos:
1) opiskelija on vaarantamalla toistuvasti tai vakavasti opinnoissaan toisen henkilön terveyden tai turvallisuuden osoittautunut ilmeisen soveltumattomaksi toimimaan opintoihin liittyvissä käytännön tehtävissä tai harjoittelussa; (Ammattikorkeakoululaki 932/2014 § 33).
Selvitämme kaikilta olennaisesti alaikäisten parissa työskenteleviltä opiskelijoiltamme opintojen aikana rikostaustan. Jos opiskelija on tuomittu rangaistukseen rikoksesta, joka estää työskentelyn alaikäisten parissa, voimme peruuttaa opiskelijan opiskeluoikeuden. Opiskeluoikeus voidaan peruuttaa myös, jos se on tarpeen alaikäisten suojelemiseksi.
Ilmoittautumattoman opiskeluoikeushakemus (liitä mukaan myös HOPS-lomake)
Jatkavan opiskelijan ilmoittautuminen
Läsnä- ja poissaolon muutoshakemus
Sivusta vastaa: Kaarina Närhi | Päivitetty viimeksi: 20.6.2019

References: § 3
 § 36
 § 31
 § 38
 § 26
 § 26
 § 33
 § 33
 § 26
 § 33
 § 33